贈悟上人
作者：釋居簡
朝代：宋

paragraphs: 峩峩復湯湯，夭閼不可尋。
哀絲一彈絕，不捄焦尾瘖。
遂使箏笛耳，喜厥鄭衛淫。
劃然勇爲賞音廢，此道未必皆平沈。
盍觀薰弦育萬彙，不育傲很頑嚚心。
廩完未既使浚井，僅脫死地仍床琴。
拳拳終慕不知老，放勛賞此不賞其聲音。
聖賢不與我殊類，出乎其類吾所欽。
彈兮須彈古人意，學平當學有虞氏。
贈穎師者韓退之，悟師鑑賞今其誰。